ประกาศคณะกรรมการพิจารณาอุทธรณ์ เรื่อง หลักเกณฑ์และวิธีการยื่นอุทธรณ์ และวิธีพิจารณาอุทธรณ์

ประกาศคณะกรรมการพิจารณาอุทธรณ์

ประกาศคณะกรรมการพิจารณาอุทธรณ์
เรื่อง
หลักเกณฑ์และวิธีการยื่นอุทธรณ์ และวิธีพิจารณาอุทธรณ์

โดยที่เป็นการสมควรกำหนดหลักเกณฑ์และวิธีการยื่นอุทธรณ์
และวิธีพิจารณาอุทธรณ์
อาศัยอำนาจตามความในมาตรา ๖๕/๒ (๒) และมาตรา ๖๕/๕
แห่งพระราชบัญญัติมาตราชั่งตวงวัด พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติมาตราชั่งตวงวัด (ฉบับที่ ๓) พ.ศ. ๒๕๕๗
คณะกรรมการพิจารณาอุทธรณ์จึงออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ผู้มีสิทธิอุทธรณ์ คือ
(๑) ผู้ได้รับคำสั่งของพนักงานเจ้าหน้าที่ตามมาตรา ๑๗ วรรคสาม หรือมาตรา ๓๙
(๒) ผู้ได้รับคำสั่งของอธิบดีหรือผู้ซึ่งอธิบดีมอบหมายตามมาตรา ๔๑
หรือมาตรา ๔๓
(๓) ผู้ได้รับคำสั่งของนายตรวจชั่งตวงวัดตามมาตรา ๕๗
(๔) ผู้ได้รับคำสั่งของอธิบดีหรือผู้ซึ่งอธิบดีมอบหมายสั่งพักใช้หรือเพิกถอนหนังสือรับรองการประกอบธุรกิจตามมาตรา
๑๙/๑ หรือมาตรา ๑๙/๒ หรือสั่งพักใช้หรือเพิกถอนใบอนุญาตตามมาตรา ๔๖ หรือมาตรา ๔๗
ผู้ที่ประสงค์จะอุทธรณ์คำสั่งให้ยื่นคำอุทธรณ์ภายในสามสิบวันนับแต่วันที่ได้รับแจ้งคำสั่ง

ข้อ ๓  การอุทธรณ์ตามข้อ ๒ ต้องทำเป็นหนังสือ
ภาษาไทย และลงลายมือชื่อผู้อุทธรณ์ โดยอย่างน้อยต้องมีรายละเอียดเกี่ยวกับชื่อ ที่อยู่
สถานที่ที่ประสงค์จะให้แจ้งคำวินิจฉัยของคณะกรรมการพิจารณาอุทธรณ์
วัตถุประสงค์ของการอุทธรณ์ ข้อโต้แย้งและข้อเท็จจริง
หรือข้อกฎหมายที่เกี่ยวกับการอุทธรณ์ พร้อมแนบเอกสารหรือหลักฐานประกอบ
(ถ้ามี)

ข้อ
๔  การยื่นอุทธรณ์ตามข้อ ๒
ให้ยื่นต่อเลขานุการหรือผู้ช่วยเลขานุการคณะกรรมการพิจารณาอุทธรณ์ ณ
สำนักงานกลางชั่งตวงวัด กรมการค้าภายใน กระทรวงพาณิชย์
หรือยื่นทางไปรษณีย์ถึงเลขานุการคณะกรรมการพิจารณาอุทธรณ์
กรณียื่นอุทธรณ์ทางไปรษณีย์ให้ถือว่าวันที่ได้ประทับตราประจำวันไปรษณีย์ต้นทางเป็นวันยื่นอุทธรณ์

ข้อ
๕  เมื่อได้รับอุทธรณ์และเอกสารหรือหลักฐานประกอบ
(ถ้ามี) ตามข้อ ๔ แล้ว
ให้เลขานุการคณะกรรมการพิจารณาอุทธรณ์ตรวจสอบอุทธรณ์ดังกล่าวโดยเร็ว และให้นำเสนอคณะกรรมการพิจารณาอุทธรณ์พร้อมนัดประชุมนัดแรกภายในสิบห้าวันนับแต่วันที่ยื่นอุทธรณ์และให้ถือว่าคณะกรรมการพิจารณาอุทธรณ์ได้รับอุทธรณ์ในวันประชุมนัดแรก
และต้องพิจารณาวินิจฉัยให้เสร็จสิ้นภายในสี่สิบห้าวันนับแต่วันประชุมนัดแรกดังกล่าว
ให้เลขานุการคณะกรรมการพิจารณาอุทธรณ์จัดทำสำเนาคำอุทธรณ์แจ้งให้ผู้ออกคำสั่งทราบภายในสิบห้าวันนับแต่วันที่ยื่นอุทธรณ์

ข้อ ๖  ผู้อุทธรณ์จะแก้ไขเพิ่มเติมอุทธรณ์หรือส่งเอกสารหรือหลักฐานเพิ่มเติมเมื่อใดก็ได้ ภายในกำหนดระยะเวลาอุทธรณ์ตามข้อ
๒ และให้นำความในข้อ ๓ และข้อ ๔ มาใช้บังคับโดยอนุโลม

ข้อ ๗  ผู้อุทธรณ์จะถอนอุทธรณ์เมื่อใดก็ได้
ก่อนคณะกรรมการพิจารณาอุทธรณ์มีคำวินิจฉัย
โดยทำเป็นหนังสือและลงลายมือชื่อผู้อุทธรณ์เป็นสำคัญ
การถอนอุทธรณ์ตามวรรคหนึ่ง
ให้ยื่นต่อเลขานุการหรือผู้ช่วยเลขานุการ ณ สำนักงานกลางชั่งตวงวัด กรมการค้าภายใน
กระทรวงพาณิชย์ หรือทางไปรษณีย์ เพื่อนำเสนอคณะกรรมการพิจารณาอุทธรณ์พิจารณาโดยเร็ว

ข้อ
๘  ให้คณะกรรมการพิจารณาอุทธรณ์มีอำนาจแสวงหาข้อเท็จจริง
ข้อกฎหมาย และพยานหลักฐานอื่นใดเพิ่มเติมเพื่อประกอบการพิจารณาวินิจฉัยอุทธรณ์ได้

ข้อ
๙  คณะกรรมการพิจารณาอุทธรณ์มีอำนาจออกหนังสือเรียกบุคคลที่เกี่ยวข้องมาให้ถ้อยคำ
ข้อเท็จจริง ความเห็น หรือส่งเอกสาร หรือพยานหลักฐานอื่นใด
เพื่อประกอบการพิจารณาวินิจฉัยอุทธรณ์ได้

ข้อ
๑๐  ให้คณะกรรมการพิจารณาอุทธรณ์มีคำสั่งจำหน่ายอุทธรณ์
หากเห็นว่าเป็นการยื่นอุทธรณ์ซ้ำในเหตุอย่างเดียวกับที่เคยพิจารณาไปแล้ว

ข้อ
๑๑  การมีมติวินิจฉัยอุทธรณ์ของคณะกรรมการพิจารณาอุทธรณ์
ให้ถือตามเสียงข้างมากกรรมการคนหนึ่งให้มีเสียงหนึ่งในการลงคะแนน
ถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ
๑๒  คำวินิจฉัยของคณะกรรมการพิจารณาอุทธรณ์ให้ทำเป็นหนังสือ
อย่างน้อยต้องประกอบด้วย
(๑) ชื่อ และที่อยู่ของผู้อุทธรณ์
(๒) ประเด็นที่ต้องพิจารณาตามอุทธรณ์
(๓) ข้อเท็จจริงอันเป็นสาระสำคัญและข้อกฎหมาย
(๔) เหตุผลของคำวินิจฉัย

ข้อ
๑๓  กรณีกรรมการพิจารณาอุทธรณ์คนใดมีความเห็นแย้งกับคำวินิจฉัยอุทธรณ์
ให้บันทึกความเห็นแย้งพร้อมทั้งเหตุผลไว้ในรายงานการประชุมวินิจฉัยคำอุทธรณ์

ข้อ ๑๔  คำวินิจฉัยของคณะกรรมการพิจารณาอุทธรณ์ให้เป็นที่สุด
และให้แจ้งคำวินิจฉัยของคณะกรรมการพิจารณาอุทธรณ์เป็นหนังสือให้ผู้อุทธรณ์ทราบภายในเจ็ดวันนับแต่วันที่คณะกรรมการพิจารณาอุทธรณ์มีคำวินิจฉัย

ข้อ
๑๕  ในกรณีที่มีความจำเป็นจะต้องมีวิธีการอย่างหนึ่งอย่างใดในทางธุรการ
เพื่อให้การปฏิบัติตามข้อกำหนดนี้เป็นไปด้วยความเรียบร้อย ให้เลขานุการคณะกรรมการพิจารณาอุทธรณ์เป็นผู้กำหนดวิธีการนั้น

ประกาศ ณ วันที่ ๓๐
มกราคม พ.ศ. ๒๕๖๐
ประสิทธิ์  ลิสวัสดิ์
ประธานกรรมการพิจารณาอุทธรณ์

ปริยานุช/จัดทำ
๙ มีนาคม ๒๕๖๐

พิมพ์มาดา/ตรวจ
๑๑ เมษายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๗๐ ง/หน้า ๑๑/๗ มีนาคม ๒๕๖๐